పెరుగుతున్న నేరాలపై సుప్రీం ఆవేదన న్యూఢిల్లీ, ఏప్రిల్ 23: దేశంలో మహిళల పట్ల నానాటికీ నేరాలు పెరిగిపోతున్నాయని సుప్రీంకోర్టు ఆవేదన వ్యక్తంచేసింది. మహిళలను ప్రశాంతంగా బతకనివ్వరా అని పురుష సమాజాన్ని నిలదీసింది. హిమాచల్ ప్రదేశ్లో ఓ వ్యక్తి 16 ఏళ్ల మైనర్ బాలికను తరచూ వేధించేవాడు. అతడి వేధింపులు భరించలేక.. 2008 జూలైలో ఇంట్లో తల్లిదండ్రులు లేని సమయంలో ఆ అమ్మాయి కిరోసిన్ పోసుకుని ఒంటికి నిప్పుపెట్టుకుంది. చనిపోయే ముందు మరణవాంగ్మూలమిచ్చింది. ఫలానా వ్యక్తి వేధింపులవల్లే తాను ఆత్మాహుతికి పాల్పడినట్లు తెలిపింది. అయితే విచారణ జరిపిన దిగువ కోర్టు 2010 జూలైలో అతడిని నిర్దోషిగా విడుదల చేసింది. తన కుమార్తెను అతడు అపహరించి, అత్యాచారంచేసి.. హత్య చేశాడని ఆమె తండ్రి కేసు పెట్టాడు. ఇందుకు ఆధారాల్లేవని కోర్టు కొట్టివేసింది. దీనిపై ప్రభుత్వం హిమాచల్ హైకోర్టును ఆశ్రయించింది. హైకోర్టు ఆ అమ్మాయి మరణ వాంగ్మూలం, ఇతర సాక్ష్యాల ఆధారంగా అతడికి ఏడేళ్ల జైలు శిక్ష విధించింది. ఈ తీర్పును అతడు సుప్రీంకోర్టులో సవాల్ చేశాడు. మరణ వాంగ్మూలంపై అతడి తరపు న్యాయవాది సందేహం వ్యక్తంచేశారు. దీనిపై జస్టిస్ దీపక్ మిశ్రా, జస్టిస్ ఏఎం ఖన్విల్కర్, జస్టిస్ ఎంఎం శంతనగౌడర్లతో కూడిన ధర్మాసనం నిందితుడిపై తీవ్రంగా స్పందించింది. ‘ఆ అమ్మాయి ఇలాంటి అఘాయిత్యం చేసుకోవడానికి నీవే ప్రేరేపించావు. మహిళలను ప్రశాంతంగా బతకనివ్వరా? ఫలానా వ్యక్తిని ప్రేమించాలో వద్దో ఆమెదే స్వతంత్ర నిర్ణయాధికారం. అదే ప్రేమ భావన’ అని వ్యాఖ్యానిస్తూ తీర్పును వాయిదా వేసింది.
perugutunna neraalapai supreem aavedana newdhilly, epril 23: desamlo mahilala patla naanaatikii neraalu perigipotunnaayani supreenkortu aavedana vyaktamchaesindi. mahilalanu prasaantamgaa batakanivvara ani purusha samaajaanni niladeesindi. himachal pradeshlo oo vyakti 16 ella miner baalikanu tarachuu vedhinchevaadu. atadi vedhimpulu bharinchaleka.. 2008 juulailoo intlo tallidandrulu laeni samayamlo aa ammai kirosin posukuni ontiki nippupettukundi. chanipoye mundu maranavaangmoolamichinda. falana vyakti vedhimpulavalle taanu aatmaahutiki paalpadinatlu telipindi. ayithe vichaarana jaripina diguva kortu 2010 juulailoo atadini nirdoshigaa vidudala chesindi. tana kumaartenu atadu apaharinchi, atyacharanchesi.. hatya chesadani aame tandri kesu pettaadu. induku aadhaaraallevani kortu kottivesindi. deenipai prabhutvam himachal haikortunu aasrayinchindi. hycortu aa ammai marana vaangmuulam, itara saakshyaala aadhaaramgaa atadiki edella jailu shiksha vidhinchindi. ee teerpunu atadu supreenkortulo sawal cheshaadu. marana vaangmoolampai atadi tarapu nyaayavaadi sandeham vyaktamchaesaaru. deenipai justis deepak mishra, justis am khanvilkar, justis mm santanagoudarlato kuudina dharmasana ninditudipai teevramgaa spandinchindi. ‘aa ammai ilanti aghaayityam chesukovadaniki neeve prerepinchaavu. mahilalanu prasaantamgaa batakanivvara? falana vyaktini preminchaalo vaddo aamede swatantra nirnayaadhikaaram. adhe prema bhavana’ ani vyaakhyaanistuu teerpunu vaayidaa vesindi.